Les Aportacions Reintegrables a festivals i cicles musicals, a plans editorials, a la distribució i explotació d'espectacles, a plans de distribució de llargmetratges cinematogràfics i a projectes de l'àmbit dels videojocs es poden sol·licitar a partir del 9 de juliol
L'objectiu principal de l'ICEC és fomentar el creixement de les empreses culturals i la seva consolidació, objectiu que inclou la voluntat d'estimular l'autonomia de les empreses a través de l'adopció d'una cultura financera que els ajudi a accedir a fonts de finançament distintes de les subvencions a fons perdut.
Des d'aquesta perspectiva, l'ICEC disposa de dues eines que es gestionen a través de l' Àrea de Desenvolupament Empresarial: les Aportacions Reintegrables i els Préstecs Participatius.
Les Aportacions Reintegrables són ajuts econòmics en forma de cofinançament que permeten a les empreses culturals disposar de liquiditat per endegar projectes culturals.
Aquesta eina innovadora es facilita a les empreses amb una doble modalitat de subvenció i préstec, el retorn del qual es realitza en un termini ajustat a les necessitats financeres del projecte i tenint en compte el seu èxit o fracàs.
Entre 2009 i 2018, les aportacions reintegrables han finançat un total de 919 projectes per un import total de 62.424.176 €, dels quals 46.043.342 € s'han concedit en forma de préstecs i 16.385.834 € en forma de subvencions.
A partir del 9 de juliol, l'ICEC publica, en segona convocatòria, les bases que regeixen cinc tipologies d'Aportacions Reintegrables -la primera convocatòria es va obrir el febrer de 2019.
Els projectes susceptibles de rebre l'ajut han de tenir una temporalitat definida i han de ser econòmicament identificables i diferenciables dins l'activitat de l'empresa.
La quantia dels ajuts es determina en funció de la valoració del projecte per una comissió, i no pot superar –excepte en el cas de la distribució i explotació d'espectacles- el 75% del pressupost acceptat.
L'Aportació Reintegrable sempre s'ajustarà a les necessitats financeres del projecte.
En concret, en aquesta segona convocatòria s'han obert les Aportacions Reitegrables a festivals i cicles musicals, a projectes i plans editorials, a la distribució i explotació d'espectacles, a plans de distribució de llargmetratges cinematogràfics i a projectes de l'àmbit dels vídeojocs.
La primera d'aquestes línies s'adreça a festivals i cicles de música amb un pressupost mínim de 500.000 €, i està oberta fins al 25 de juliol de 2019.
El festival o cicle musica objecte de la sol·licitud ha de celebrar-se en el període comprès entre l'any anterior a la concessió de l'ajut i fins a l'últim dia hàbil del mes de juny de l'any posterior al de concessió de l'ajut.
Pel que fa a l'Aportació Reitegrable a projectes i plans editorials, se'n poden beneficiar les empreses que tinguin una antiguitat mínima de 2 anys, i una part de la la producció de les quals s'hagi editat en llengua catalana o sigui d'autoria catalana.
La línia es pot sol·licitar fins al 8 d'agost de 2019.
L'Aportació Reintegrable a la distribució i explotació d'espectacles vol donar suport a projectes dels àmbits del teatre, la dansa, el circ i la música en viu a partir de tres tipologies diferents, i amb un calendari d'explotació de l'espectacle previst entre el període de l'1 de setembre del 2019 al 30 de juny del 2020.
En aquest cas, la convocatòria està oberta fins al 12 de setembre de 2019.
Pel que fa al sector audiovisual, la línia d'Aportacions Reintegrables -oberta fins al 8 d'agost de 2019- concedeix finançament a empreses distribuïdores catalanes per a plans de distribució de llargmetratges cinematogràfics a l'estat espanyol.
D'acord amb les bases de la convocatòria, l'estrena dels llargmetratges objecte de la sol·licitud a les sales de cinema s'ha de produir entre l'1 de setembre del 2019 i el 30 de juny del 2020, ambdós inclosos.
Finalment, la línia dedicada a projectes de l'àmbit dels vídeojocs i multimèdia beneficia les empreses que tenen com a objecte el desenvolupament, la producció, l'edició, la distribució, la comercialització o la difusió de videojocs i quecomptin amb un pla de distribució, comercialització o explotació del seu projecte que prevegi un import efectiu d'ingressos.
Les empreses interessades a sol·licitar un ajut en aquesta darrera línia poden fer-ho fins al 19 de setembre del 2019.
Trobareu tota la informació i els tràmits de les Aportacions Reintegrables: